**Maratón písania listov**

**2017**

Maratón písania listov 2017 sa na našej škole konal dňa 06.12.2017. Cieľom tejto celosvetovej akciebolo a ešte stále je (akcia trvá do 15.12.2017) napísať a poslať čo najviac listov predstaviteľom vlád jednotlivých krajín a upozorniť tak na porušovanie ľudských práv konkrétnych ľudí alebo skupín.

Napísaným listom tak prejavujeme svoju podporu a záujem pomôcť týmto ľuďom.

Životné osudy podporených ľudí predstavili svojim spolužiakom žiačky III.A a IV.A triedy – Mária Balogová, Mária Šamková, Anna Balogová a Evka Turtáková.

Tohto roku sa počas Maratónu listov napísalo úctyhodných 95 listov.

Z tohto počtu najviac listov bolo adresovaných na Slovensko obetiam policajnej razie v Moldave nad Bodvou, v počte 26 ks. Pani Hannah z Egypta podporili zúčastnení 22 listami. Ani životný príbeh Mahadina nenechal prítomných ľahostajnými a do Čadu odišlo 21 listov. Pani Ni Yulan z Číny podporilo 16 podpisov v 16 listoch a hnutie Milpaz z Hondurasu dostane 10 listov.

Samozrejme ako každý rok sa vyskytli problémy s financiami na poštové známky. A pretože každý napísaný list by mal adresát dostať, usporiadali sa aj tento rok symbolické zbierky.

Ešte v novembri to bola Burza kníh, na ktorej sa vyzbieralo 12 eur. Burza pokračovala aj v decembri, práve 6.12. Zarovno s ňou „bežal“ aj predvianočný minibazár, kde si mohli žiaci a pedagógovia zakúpiť za symbolické sumy rôzne maličkosti, peniaze z ktorých išli na nákup poštových známok. Tu sa vyzbieralo 54,60 eur.

ĎAKUJEME všetkým...

Prispievateľom, darcom, kupujúcim, pisateľom...Všetkým ľuďom, ktorým nie sú ľahostajné životné osudy ľudí bojujúcich za ľudské práva.

O úspechoch predchádzajúcich ročníkov Maratónu listov nájdete bližšie informácie na stránke [www.amnesty.sk](http://www.amnesty.sk).

V Košiciach, 08.12.2017

Mgr. Andrea Šimková